BWGจัดเต็มกำจัดขยะนิคมรายได้พุ่ง2ปี
เบตเตอร์ เวิลด์ กรีน รับผลบวกเต็มๆ รับกำจัดกากขยะอุตสาหกรรมในนิคมฯ น้ำท่วม ดันรายได้ปีนี้โตกว่า 200% ปีหน้าโกยเต็มๆ
29 ต.ค. 2565

เบตเตอร์ เวิลด์ กรีน รับผลบวกเต็มๆ รับกำจัดกากขยะอุตสาหกรรมในนิคมฯ น้ำท่วม ดันรายได้ปีนี้โตกว่า 200% ปีหน้าโกยเต็มๆ 
นายเอกรินทร์ เหลืองวิริยะ รองกรรมการผู้จัดการ สายงานปฏิบัติการ บริษัท เบตเตอร์ เวิลด์ กรีน (BWG) เปิดเผยว่า บริษัทเพิ่งได้รับงานกำจัดกากขยะอุตสาหกรรมในนิคมอุตสาหกรรมโรจนะและไฮเทค ขนาดประมาณ 1 แสนตัน เมื่อรวมกับช่วง 9 เดือน จำนวน 3 แสนตัน คาดว่าจะหนุนให้รายได้ปีนี้ขยายตัวกว่า 200% จากปีก่อนหน้ามีรายได้ 717 ล้านบาท โดย 9 เดือนแรกปีนี้มีรายได้ 718 ล้านบาท 
ในวันจันทร์ที่ 28 พ.ย.นี้ บริษัทจะเริ่มเข้าไปกำจัดขยะในนิคมฯ โรจนะ 2 หมื่นตัน 
“ทาง อบต.ตามนิคมฯ แต่ละแห่งคงช่วยได้เพียงกำจัดขยะมูลฝอย แต่ BWG เป็นบริษัทเดียวที่มีศักยภาพในการกำจัดกากขยะอุตสาหกรรม จึงคาดว่าจะได้รับงานกำจัดกากขยะอุตสาหกรรมในนิคมฯ ที่เหลืออีก 4-5 แห่ง” นายเอกรินทร์ กล่าว
สำหรับในปีหน้านอกจากบริษัทจะรับกำจัดขยะซึ่งจะเข้ามาแต่ละปีประมาณ 34 แสนตันแล้ว บริษัทยังจะได้รับผลบวกรับงานในนิคมฯ เพราะมีความเป็นไปได้สูงจะได้รับอีก 4-5 แสนตัน จากนิคมฯ ที่เหลือ รวมแล้วน่าจะทำให้ปีหน้าบริษัทจะมีปริมาณขยะประมาณ 8 แสนตัน หรือทำให้รายได้ปีหน้าขยายตัวไม่น้อยกว่าปีนี้